དུས་ཡུན་རིང་པོའི་སྔོན་ནསྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་ལ་དེང་རབས་སློབ་གསོའི་ནང་སྙིང་ལྟ་བུའི་ཚན་རིག་སློབ་སྦྱོང་ཐད་ལ་ཐུགས་སྣང་ཆེན་པོ་ཡོད་པ་ལྟར།སྐྱབས་བཅོལ་ལ་འབྱོར་རྗེས་སུ་བོད་ཀྱི་གནའ་རབས་སློབ་གསོ་བརྒྱུད་འཛིན་དང་དར་སྤེལ་གཏོང་བའི་རྨང་གཞིའི་ཐོགདེང་རབས་སློབ་གསོ་ཆ་ཚང་བ་ཞིག་ནང་འདྲེན་དང་དར་སྤེལ་ཡོང་ཐབས་སུ་བོད་ཀྱི་སློབ་གྲ་ཁག་ཟུར་འཛུགས་གནང་བ་དང༌།འདས་པའི་ལོ་ངོ་བཅུ་ཕྲག་རེ་འགའི་རིང་ལ་སློབ་གསོའི་གྲུབ་འབྲས་ཀྱང་མི་དམན་པ་ཐོབ་ཡོད།དེ་ལྟར་ཡང༌།ཆོས་བརྒྱུད་རིས་མེད་ཀྱི་དགོན་སྡེ་ཁག་ཏུ་སྔར་སྲོལ་གང་ཡོད་སོར་བཞག་མ་གཏོགས་ཕྱིས་སུ་གསར་གཏོད་གང་ཡང་བྱས་མེད་པས།དུས་རབས་ཀྱི་ཁ་ཕྱོགས་དང་འཚམས་པའི་དེང་རབས་སློབ་གསོའི་ཐབས་ལམ་ཞིག་དེ་སྔོན་དགོན་སྡེ་ཁག་ཏུ་བྱུང་མེད།དེར་བརྟེན་ཕྱི་ལོ་༢༠༠༠ལོར་ྋགོང་ས་མཆོག་གིས་བོད་ཀྱི་དགོན་སྡེ་ཁག་ཏུ་དེང་རབས་ཚན་རིག་གི་སློབ་སྦྱོང་ངོ་སྤྲོད་བྱ་རྒྱུའི་ཐུགས་ཐག་འབད་བཅད་ཀྱིས་བཞུགས་སྒར་བོད་ཀྱི་དཔེ་མཛོད་ཁང་ལ་ལས་གཞི་འདི་ཉིད་ཀྱི་འགན་གནང་བ་མ་ཟད་ལས་འཆར་འདིའི་མ་རྩའང་གསོལ་བསྩལ་གནང་ཞིང༌།དེའི་ཐོག་ལ་ཨ་རི་བ་བྷོ་བྷི་སེགྷར་ནང་མིའི་ཐེབས་རྩ་ནས་ལོ་རེར་ཟླ་གཅིག་གི་ཟབ་སྦྱོང་ཐད་ཕྱི་ཕྱོགས་ནས་དགེ་རྒན་གདན་འདྲེན་རྒྱུ་སོགས་ཀྱིས་མཚོན་པའི་གྲོན་དངུལ་ཕྱེད་ཀ་འདོན་རྒྱུ་བཅས་ཀྱིས་ལས་གཞི་འདི་ཉིད་དངོས་སུ་འགོ་ཚུགས་པ་ཞིག་ཡིན།དེ་ལྟར་ཕྱི་ལོ་༢༠༠༠ལོ་ནས་ད་བར་ལོ་རེར་ཟླ་གཅིག་རིང་ལ་ཆོས་བརྒྱུད་རིས་མེད་ཀྱི་གདན་སའི་དགེ་འདུན་པ་དྲུག་ཅུ་ལྷག་ལ་དེང་རབས་ཚན་རིག་ངོ་སྤྲོད་ཀྱི་ཟབ་་སྦྱོང་ཞིག་བསྟུད་མར་ཚོགས་ཤིང༌།བོད་ཀྱི་ཚན་རིག་དུས་དེབ་ཀྱང་ལས་གཞི་འདི་དང་མཉམ་དུ་འདོན་སྤེལ་བྱེད་འགོ་ཚུགས།དེ་སྔོན་ལས་གཞི་འདི་བོད་ཀྱི་དཔེ་མཛོད་ཁང་གི་ཉམས་ཞིབ་དང་ཡིག་སྒྱུར་སྡེ་ཚན་ངོས་ནས་ལས་བྱེད་གོ་སྒྲིག་གིས་ཚུགས་ཀྱིན་ཡོད།